საუდის არაბეთის ეკონომიკა
საუდის არაბეთის ეკონომიკა უდიდესია არაბულ სამყაროში, ხოლო მსოფლიოს მასშტაბით მე-18 ადგილზეა. საუდის არაბეთი ნავთობის ექსპორტიორ ქვეყანათა ორგანიზაციის დამფუძნებელი და მუდმივი წევრი და როგორც მსოფლიოში ერთ-ერთი უდიდესი ეკონომიკის მქონე სახელმწიფო, დიდი ოცეულის ფორუმის წევრიცაა. ქვეყნის ეკონომიკა დიდადაა დამოკიდებული ეროვნული მთავრობის მხრიდან პატრონაჟსა და მომსახურების მხარდაჭერაზე. 34.4 ტრილიონი ამერიკული დოლარის ღირებულებით, საუდის არაბეთი მსოფლიოში მესამე ყველაზე მნიშვნელოვანი სახელმწიფოა ბუნებრივი რესურსების რეზერვების, მეტწილად ნავთობისა და ბუნებრივი აირის რაოდენობით. ნავთობის დადასტურებული რეზერვების რაოდენობით საუდის არაბეთი მეორე ადგილზეა მსოფლიოში, ხოლო ბუნებრივი აირის დადასტურებული რეზერვებით ― მეექვსე. საუდის არაბეთი ამჟამად ნავთობის უმსხვილესი ექსპორტიორია მსოფლიოში. ეკონომიკის სხვა მთავარი ნაწილებია რეფინირებისა და ქიმიური მრეწველობა ნავთობის რეზერვებიდან, რომელთა უმრავლესობაც ვერტიკალურად სახელმწიფო საკუთრებაში არსებული საწარმოში, Saudi Armaco-შია ინტეგრირებული. საუდის არაბეთის ეკონომიკა ფუნქციონირებს როგორც ნავთობსახელმწიფო და ნავთობის ექსპორტიორ ქვეყანათა ორგანიზაციაში მოწინავე როლს თამაშობს. 2016 წელს საუდის არაბეთის მთავრობამ Saudi Vision 2030 პროგრამა წამოიწო, რომელიც ნავთობზე დამოკიდებულების შემცირებასა და ეკონომიკური რესურსების დივერსიფიცირებას ისახავს მიზნად. 2019 წლის პირველ კვარტალში საუდის არაბეთის ბიუჯეტს პირველად 2016 წლის შემდეგ ზედმეტი რესურსი ჰქონდა. ნამატმა 10.1 მილიარდ ამერიკულ დოლარს მიაღწია, რაც ნავთობისა და არასანავთობე საქმიანობებიდან მიღებული შემოსავლების ზრდით იყო გამოწვეული. ამჟამად საუდის არაბეთში მდგრადი ტექნოლოგიების ინვესტირება მიმდინარეობს, რათა ქვეყნის ძლიერი დამოკიდებულება წიაღისეულ საწვავზე შემცირებს, რამაც შეიძლება მნიშვნელოვანი როლი ითამაშოს გლობალური დათბობის ეფექტის შერბილებაში.